Mindst 25 steder i landet kan der være en mulig sundhedsrisiko relateret til tidligere brandøvelsespladser, hvor der er brugt brandskum med det giftige stof PFAS. Det viser tilbagemeldinger fra kommuner, oplyser Miljøstyrelsen i en pressemeddelelse. Det kan for eksempel være i nærliggende vandløb, søer eller marker, hvor der går kvæg eller dyrkes fødevarer. 34 kommuner har ind til videre meldt tilbage på trods af, at deadline var 15. november. Tilbagemeldingerne dækker 90 af de 181 pladser, som kommuner, regioner, virksomheder og Forsvaret er blevet bedt om at screene. Vandværk har slået over på nødforsyning Der er tale om følgende 25 brandøvelsespladser i flere kommuner - i Aalborg er der i forbindelse med Flyvestationen Aalborg flere steder. I Herning er der blandt andet konstateret forurening i nærheden af en øvelsesplads hos Beredskabsstyrelsen. Det gælder i nærliggende vandløb samt grundvand ved kolonihaver i nærheden, hvor fisk kan være påvirket. Derudover kan græssende kvæg være påvirket. Det er der igangsat nærmere undersøgelser af. I Høje Taastrup er der konstateret overskridelser i grundvandet ved en grund, der er blevet undersøgt. Det lokale vandværk har derfor slået over på nødforsyning. I Sønderborg løber overfladevandet fra et område ved lufthavnen ud i fjorden, og der kan være en sundhedsrisiko for borgere, der høster muslinger i deres fritid. Her er der også igangsat undersøgelser. To virksomheder har fået påbud om at analysere vand En virksomhed i Slagelse - Stigsnæs Gulfhavn Olieterminal - har i forbindelse med tilbagemeldingen fået påbud om at analysere drænvand fra virksomhedens gamle brandøvelsesplads, fordi det kan være årsag til forhøjede værdier af PFAS i et nærliggende vandløb. Det sker efter, at der er blevet målt forhøjede værdier af kommunen i et vandløb, der løber forbi græssende dyr. Ejeren af de græssende dyr er blevet kontaktet for at få græsprøver analyseret hos Fødevarestyrelsen. Også Forlev Deponi, AffaldPlus I/S, i Slagelse har fået påbud om at få analyseret vandprøver for PFAS-stoffer i syv boringer nord for virksomheden. Gift i kroppen hos borgere i Korsør startede undersøgelse Miljøministeren bad før sommerferien 2021 Miljøstyrelsen om at indsamle viden om, hvor brandslukningsskum med PFOS har været anvendt. Det skete på baggrund af sagen ved Korsør. Resultatet var en liste med 181 brandøvelsespladser. Efterfølgende har Miljøstyrelsen den 13. oktober bedt kommuner m.fl. om at sikre, at alle lokaliteter er vurderet i forhold til sundhedsrisiko og melde svaret tilbage til Miljøstyrelsen.

Opsummering:
Miljøstyrelsen har indtil videre fået tilbagemeldinger fra 34 kommuner. De dækker 90 under halvdelen af de 181 pladser, som skal PFOS-screenes.